Laburistul Sadiq Khan a obținut al treilea mandat consecutiv de primar al Londrei, sâmbătă, învingând-o la o diferență de peste 276.000 de voturi pe contracandidata sa conservatoare, Susan Hall, potrivit BBC.
La alegerile de sâmbătă au fost exprimate 2,4 milioane de voturi, echivalând cu o prezență de 42,8%.
Sadiq Khan s-a impus în nouă dintre cele 14 circumscripții electorale și a obținut aproximativ 1,08 milioane de voturi. În schimb, Susan Hall a avut doar 811.518.
Primarul în exercițiu descria bătălia electorală drept „o cursă în doi” în momentul în care sondajele îl creditau un avans de 25% față de rivala sa conservatoare, potrivit The Guardian.
Liderul laburiștilor, Keir Starmer, se arătase încrezător în victoria lui Khan și descria cursa pentru Primăria Londrei drept „ultima oprire în călătoria către alegerile generale”.
„Are în spatele său două mandate în care a livrat și sunt încrezător că are în față încă un mandat de livrat”, declara Keir Starmer la un eveniment în Mansfield.
Conservatorii „i-au dăruit” un al treilea mandat laburistului Sadiq Khan, susține Paul Scully, unul dintre politicienii care au participat – fără succes – în cursa pentru nominalizarea candidatului conservator.